### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra S**

Hvad vil vi gerne opnå? Hvorfor stilles forslaget?

[adresse] i [adresse] viser, at knap en tredjedel af de unge, der er i gang med en ungdomsuddannelse, er i risiko for depression eller stress. Ifølge Egmont Fondens analyse om coronakrisens betydning for udsatte børn og unge har coronakrisen virket som en katalysator, sådan at ensomme børn og unge er blevet mere ensomme, udsatte børn og unge mere udsatte, og børn og unge med faglige udfordringer har fået endnu større faglige udfordringer. Det overordnede billede er, at danskernes mentale sundhed er forværret over de seneste 20 år og at ca. hver tredje pige og hver femte dreng i de ældste skoleklasser som minimum oplever enten nedtrykthed, nervøsitet eller søvnbesvær dagligt. Samtidig kan vi se, at motivationen i udskolingen er udfordret i [adresse].

I Socialdemokratiet mener vi, at den mentale sundhed er et anliggende for fællesskabet, som ikke må skubbes over på den enkelte. Vi ønsker derfor at styrke fællesskaberne og solidariteten blandt alle børn, unge og forældre, sådan at alle børn og unge indgår i fællesskaber, som fremmer deres trivsel og livsmestring. Da vi ser tydelige tegn på, at den mentale trivsel i særlig grad er udfordret i de ældste skoleklasser, finder vi det afgørende at modvirke denne udvikling.

Konkrete input

* Socialdemokratiet foreslår, at Magistratsafdelingen for Børn og Unge MBU belyser, hvordan man bedst kan styrke motivationen i udskolingen såvel som den mentale sundhed igennem fællesskaber i skolen.
* Samtidig bedes MBU anvise, hvordan samarbejdet om den mentale sundhed bedst styrkes i arbejdet med forældrene, skolen og børnene/de unge. Der ønskes et særligt fokus på anbefalingerne fra opgaveudvalget om mindre psykisk sårbarhed ved bl.a. at stille relevant og opdateret viden til rådighed for forældrene.

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.